1. **ΜΕΤΡΑ ΑΝΤΙΜΕΤΩΠΙΣΗΣ ΤΩΝ ΕΝΔΕΧΟΜΕΝΩΝ ΕΠΙΤΩΣΕΩΝ**

Το υπό μελέτη έργο έχει τίτλο **«Ηλεκτροκίνηση της νέας σιδηροδρομικής σύνδεσης μονής γραμμής κανονικού εύρους μεταξύ ΣΣ Λατομείου – ΣΣ Διαλογής Βόλου, μέσω παραλλαγής της παλαιάς μετρικής σιδηροδρομικής γραμμής μεταξύ ΣΣ Λατομείου – ΒΙΠΕ 1 Βόλου και της υφιστάμενης σιδηροδρομικής γραμμής ΒΙΠΕ 1 Βόλου – ΣΣ Διαλογής Βόλου».**

Το έργο αφορά στην:

**Α.** Αναβάθμιση, μέσω παραλλαγής της καμπύλης στην περιοχή της ΒΙΠΕ 1 και κανονικοποίηση της παλαιάς μετρικής σιδηροδρομικής γραμμής (ΣΓ), από ΣΣ Λατομείο έως τον ΣΣ Διαλογής Βόλου (εργασίες υποδομής και επιδομής, υδραυλικά έργα, τεχνικά έργα, ανακαίνιση κτιρίων σταθμών, στάσεων και αποβαθρών, νέα σιδηροδρομική στάση ΒΙΠΕ 1, αντικατάσταση ισόπεδων διαβάσεων με ΑΣΙΔ, αποκατάσταση δικτύων ΟΚΩ, κλπ), και

**Β.** Ενσωμάτωση των συστημάτων Ηλεκτροκίνησης και σηματοδότησης, τηλεδιοίκησης, ETCS Level 1 και ασύρματης επικοινωνίας (GSM-R) στην αναβαθμισμένη παλαιά μετρική ΣΓ μεταξύ ΣΣ Λατομείο έως ΣΣ Διαλογή Βόλου.

Όσον αφορά στην **ενότητα Α** του υπό μελέτη έργου, στους εγκεκριμένους Περιβαλλοντικούς Όρους (υπ’ αρ. οικ. ΚΥΑ ΕΠΟ 195216/11-1-11 ) προβλέπονται κατασκευαστικές εργασίες μεγαλύτερης κλίμακας λόγω του μεγαλύτερου μήκους της παραλλαγής της χάραξης και έχουν ήδη προβλεφθεί Περιβαλλοντικοί Όροι αντιμετώπισης επιπτώσεων επιβλαβέστερων στο περιβάλλον.

Λόγω της αλλαγής της Περιβαλλοντικής Νομοθεσίας για τα τμήματα του έργου που χωροθετούνται εντός εκτάσεων δασικού χαρακτήρα, η παρούσα Απόφαση αποτελεί και έγκριση επέμβασης του έκτου κεφαλαίου του Ν. 998/1979, κατά τα προβλεπόμενα από το άρθρο 12 του Ν.4014/2011 και το άρθρο 3 (παρ. 2 και 3) της ΥΑ 15277/2012.

Όσον αφορά στην **ενότητα Β** του έργου αναφέρονται τα κάτωθι:

Η εφαρμογή της ηλεκτροκίνησης (Η/Κ) στη σιδηροδρομική γραμμή (ΣΓ) αφορά μόνο στο μήκος της προτεινόμενης παραλλαγής μέσω της τοποθέτησης ιστών, κονσολών και του καλωδίου της Η/Κ και όχι στον Υ/Σ έλξης και στη διασυνδετική γραμμή μεταφοράς με το δίκτυο ΔΕΗ, τα οποία είναι ήδη αδειοδοτημένα περιβαλλοντικά με την υπ’ αρ. οικ. ΥΑ ΕΠΟ 173710/9-7-2014. Στην εν λόγω ΥΑ ΕΠΟ,α ναφέρονται αναλυτικά τα μέτρα αντιμετώπισης.

Η εφαρμογή σηματοδότησης, τηλεδιοίκησης, ETCS-level 1 όπως αναφέρθηκε στο ΚΕΦ 7, είναι θετικές και επομένως δεν απαιτούνται μέτρα αντιμετώπισης.

Τέλος, όσον αφορά στο GSM-R, tα μέτρα που πρέπει να ληφθούν για την προστασία του περιβάλλοντος (Ηλεκτρομαγνητική ακτινοβολία, Στερεά απόβλητα, απόβλητα ηλεκτρικού & ηλεκτρονικού εξοπλισμού (ΑΗΗΕ), επικίνδυνα απόβλητα πλην (ΑΗΗΕ), συσκευασίες, προϊόντα εκσκαφών και προμήθεια αδρανών υλικών, υγρά απόβλητα, εκθέσεις αποβλήτων, θόρυβος, ατμοσφαιρική ρύπανση, υγεία και ασφάλεια του κοινού, σήμανση, αισθητική-ένταξη στο περιβάλλον, διαμόρφωση υπαίθριου χώρου, αποκατάσταση-απομάκρυνση, κλπ., αναφέρονται εκτενώς στο ΦΕΚ 1510/Β/04-05-2012, ΠΡΟΤΥΠΕΣ ΠΕΡΙΒΑΛΛΟΝΤΙΚΕΣ ΔΕΣΜΕΥΣΕΙΣ (Π.Π.Δ.) ΓΙΑ ΣΤΑΘΜΟΥΣ ΒΑΣΗΣ ΚΙΝΗΤΗΣ ΤΗΛΕΦΩΝΙΑΣ (ομάδα 12/α.α 6 Β).